Diari Oficial de la Generalitat Valenciana


Sumari del DOGV 7005, del 17-04-2013 (2013/3406)

RESOLUCIÓ de 21 de març de 2013 de la Subdirecció General de Relacions Laborals, per la que es disposa el registre i publicació del text del Conveni Col·lectiu de Panaderia i Pastisseria de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7005

Data del DOGV
:   17-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3406


Data del document
:   21-03-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 21 de març de 2013 de la Subdirecció General de Relacions Laborals, per la que es disposa el registre i publicació del text del Conveni Col·lectiu de Panaderia i Pastisseria de la Comunitat Valenciana. [2013/3406]
Vist el text del Conveni Col·lectiu de Forn i Pastisseria de la Comunitat Valenciana, subscrit per la Comissió Negociadora integrada, d'una part, per les organitzacions empresarials Confederació de Forn i Pastisseria de la Comunitat Valenciana (COPPAVAL), Federació d'Associacions i Gremis de Forn i Pastisseria de la Comunitat Valenciana (FAPCOVA) i Federació Empresarial d'Agroalimentació de la Comunitat Valenciana (FEDACOVA), i d'una altra pels sindicats Federació de la Indústria i Treballadors Agraris FITAG-UGT-PV i Federació Agroalimentària de CCOO-PV, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març; el Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:
Primer
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.
Segon
Disposar la seua publicació en el Diari Oficial de la Comunitat Valenciana.
València, 21 de març de 2013.- El subdirector general de Relacions Laborals: Reyes Maximiliano Coronado Coronado.
I Conveni Col·lectiu de Forn i Pastisseria
de la Comunitat Valenciana
Índex
Nota prèvia sobre termes de gènere
Capítol sobre Àmbit d'aplicació
Article 1. Parts negociadores
Article 2. Àmbit funcional i territorial
Article 3. Àmbit personal
Article 4. Àmbit temporal i denúncia
Capítol II Contractació
Article 5. Accés a l'ocupació
Article 6. Política de contractació
Article 7. Foment de la contractació indefinida
Article 8. Contracte a temps parcial indefinit
Article 9. Jubilació parcial i contracte de relleu
Article 10. Contracte per acumulació de tasques
Article 11. Contracte d'obra o servici determinat
Article 12. Període de prova
Article 13. Cessament dels treballadors
Capítol III. Contingut general de la relació laboral
Article 14. Organització del treball
Article 15. Concurrència deslleial
Article 16. Carnet de manipulador d'aliments
Capítol IV. Classificació professional
Article 17. Sistema de classificació professional
Article 18. Factors d'enquadrament
Article 19. Grups professionals
Grup professional 5
Grup professional 4
Grup professional 3
Grup professional 2
Grup Professional 1
Article 20. Mobilitat funcional
La realització de funcions de superior o inferior grup, es farà d'acord amb el que disposa l'article 39 de l'Estatut dels Treballadors
Capítol V. Ordenació del temps de treball
Article 21. Jornada de treball
Article 22. Calendari laboral
Article 23. Jornada en casos especials
Article 24. Menors de díhuit anys d'edat
Article 25. Vacacions
Article 26. Permisos
Article 27. Hores extraordinàries
Capítol VI. Retribucions
Article 28. Estructura retributiva
Article 29. Complements salarials
Article 30. Condicions més beneficioses
Article 31. Pagues extraordinàries
Article 32. Quantia i actualització salarial
Article 33. Nocturnitat
Article 34. Treballs en cambres de congelació
Article 35. Treball en festiu
Article 36. Retribució en espècie
Article 37. Seguretat Social complementària
Capítol VII. Salut laboral
Article 38. Comissió sectorial de salut laboral
Article 39. Condicions de treball
Article 40. Equip de treball
Capítol VIII. Drets sindicals
Article 41. Dret de reunió
Capítol IX. Règim disciplinari
Article 43. Procediment sancionador
Article 44. Faltes
A) Són faltes lleus
B) Són faltes greus
C) Són faltes molt greus
Article 45. Prescripció de les faltes
Article 46. Sancions
A. Per faltes lleus
B. Per faltes greus
C. Per faltes molt greus
Capítol X. Comissió paritària i inaplicació del conveni col·lectiu
Article 47. Comissió paritària
Article 48. Procediment d'arbitratge
Article 49. Inaplicació del conveni col·lectiu
Article 50. Procediment per al coneixement i resolució de les discrepàncies després de la finalització del període de consultes en matèria d'inaplicació del conveni col·lectiu
Article 51. Seguiment de les condicions de treball en el sector
Capítol XI. Igualtat
Article 52. Mesures d'igualtat efectiva entre hòmens i dones
Disposicions addicionals
1a Compromís sobre regulació del treball en festiu
2a Complement de nocturnitat en empreses que retribuïxen específicament la productivitat
3a Comissió paritària sectorial de Formació
Disposició transitòria
Categories no incloses en el sistema de classificació professional
Annex I. Drets consolidats derivats de la supressió del complement personal d'antiguitat en el sector de forn i pastisseria de la Comunitat Valenciana
Annex II. Quantificació del complement ad personam excategoria o nivell professional en 2013
Annex III. Model de consulta sobre classificació professional
Nota prèvia sobre termes de gènere
Totes les referències en el text del Conveni a «treballador» o «empresari» s'entendran efectuades indistintament a les persones, home o dona, en els termes establits en els apartats 1 i 2 de l'article 1 de l'Estatut dels Treballadors.
Capítol sobre àmbit d'aplicació
Article 1. Parts negociadores
El present Conveni ha sigut subscrit, d'una part, per la Confederació de Forn i Pastisseria de la C. Valenciana (COPPAVAL), la Federació d'Associacions i Gremis de Forn i Pastisseria de la C. Valenciana (FAPCOVA) i la Federació Empresarial d'Agroalimentació de la Comunitat Valenciana (FEDACOVA), en representació dels empresaris, i d'una altra part, en representació dels treballadors, per la Federació Agroalimentària de Comissions Obreres del País Valencià i per la Federació d'Indústria i dels Treballadors Agraris de la Unió General de Treballadors del País Valencià.
Article 2. Àmbit funcional i territorial
Es regiran pel present conveni totes les empreses els centres de treball de les quals radiquen a la Comunitat Valenciana, siga quina siga la seua dimensió o naturalesa jurídica, que es dediquen a l'elaboració, o a la venda, o a ambdós activitats conjuntament de productes de forn, pastisseria, confiteria, brioxeria i rebosteria, siga quina siga la seua forma i modalitat.
Article 3. Àmbit personal
1. Es regiran pel present conveni tots els treballadors al servici de les empreses afectades pel present conveni col·lectiu.
2. S'exclouen de l'àmbit personal els supòsits previstos en l'article 1.3 de l'Estatut dels Treballadors. El personal vinculat a l'empresa per un contracte laboral especial de l'article 2 de l'Estatut dels Treballadors es regirà per la seua regulació específica i per allò que s'ha disposat en el seu contracte individual.
Article 4. Àmbit temporal i denúncia
1. El present conveni col·lectiu entrarà en vigor el dia 1 de gener de 2013, excepte per a les empreses que es regien pel que establix el Conveni col·lectiu per a l'activitat de confiteries, pastisseries, brioxeries i rebosteries de la província d'Alacant (Codi Conveni 030009-5, publicat en el Butlletí Oficial de la Província d'Alacant de 15 de febrer de 2002), en les quals l'entrada en vigor es produirà a partir de l'1 de juliol de 2013, i expirarà, amb caràcter general, el dia 31 de desembre de 2014.
2. El conveni col·lectiu es prorrogarà d'any en any si, amb una antelació de com a mínim tres mesos a la data d'expiració, no és denunciat per alguna de les parts per mitjà de comunicació escrita, de la qual l'altra part acusarà recepció i remetrà una còpia per al seu registre a l'autoritat laboral.
3. En el termini màxim d'un mes a partir de la recepció de la comunicació, es procedirà a constituir la comissió negociadora; la part receptora de la comunicació haurà de respondre a la proposta de negociació i ambdós parts establiran un calendari o pla de negociació, esta s'haurà d'iniciar en un termini màxim de quinze dies comptat des de la constitució de la comissió negociadora.
Durant les negociacions per a la renovació del present conveni col·lectiu es mantindrà la seua vigència, que es prolongarà igualment mentres es complixen els tràmits establits en el següent apartat.
4. Transcorregut el termini legal des que es va produir la denúncia sense que s'haja aconseguit un acord per a substituir el conveni vençut, les parts sotmetran les seues discrepàncies a la Comissió Paritària del Conveni. Si persistix el desacord, la Comissió decidirà sobre el seu sotmetiment bé a l'arbitratge arreplegat en el present conveni o als mecanismes previstos en el V Acord de Solució Extrajudicial de Conflictes Laborals de la Comunitat Valenciana.
Capítol II Contractació
Article 5. Accés a l'ocupació
1. Sense perjuí del que establisquen els plans d'igualtat elaborats d'acord amb el que disposa la Llei Orgànica 3/2007, de 22 de març, per a la igualtat efectiva de dones i hòmens, l'accés a l'ocupació respectarà en tot cas els principis constitucionals d'igualtat d'oportunitats en l'accés a l'ocupació i no discriminació.
2. Les empreses donaran preferència en les seues contractacions a les persones que acrediten haver realitzat accions formatives en qualsevol de les Escoles de Forn i Pastisseria, cursos de formació dels plans tripartits de formació contínua per als treballadors i treballadores o acrediten titulació atorgada per una Escola Professional de Forn i Pastisseria, tot això conforme al Reial Decret 1128/2003, de 5 de setembre, pel qual es regula el Catàleg Nacional de Qualificacions Professionals, i concretament quant a la família professional d'indústries alimentàries.
3. Les vacants existents en les empreses es comunicaran a la representació legal dels treballadors i es publicaran en el tauler d'anuncis.
Article 6. Política de contractació
1. Les parts firmants manifesten la seua clara i decidida voluntat per la seguretat i la qualitat del treball en el sector, i és propòsit d'ambdós el foment de l'estabilitat en l'ocupació, per mitjà del desenrotllament de polítiques de recursos humans tendents a l'adequació de la contractació i transformació de la plantilla en contractes de caràcter indefinit.
Igualment, es prioritzarà la formalització dels contractes de treball regulats en el present conveni per part de les empreses davant d'altres modalitats d'intermediació en el mercat laboral, a fi de promoure el desenrotllament professional i l'estabilitat en l'ocupació.
2. En l'àmbit de les relacions entre l'empresa i la representació legal dels treballadors, s'impulsarà l'establiment de mecanismes per al seguiment de les polítiques d'ocupació que, en tot cas, tendiran a garantir-ne l'estabilitat. Amb este fi, les seccions sindicals de les centrals firmants del present conveni col·lectiu sotmetran a consideració de la Comissió Paritària les pràctiques que puguen suposar frau de llei en matèria de contractació laboral.
3. Per a l'establiment del còmput del total de contractes temporals en l'empresa, s'atindrà al concepte de centre de treball i es calcularà sobre una base amitjanada anualment.
4. Si el contracte de treball de duració determinada és superior a un any, la part del contracte que formule la denúncia està obligada a notificar a l'altra la seua terminació amb una antelació mínima de quinze dies.
Article 7. Foment de la contractació indefinida
1. Podran concertar-se contractes de treball per al foment de la contractació indefinida, així com acordar la conversió de contractes de duració determinada a la dita modalitat, d'acord amb les normes legals i reglamentàries vigents en esta matèria.
2. Ambdós parts acorden la incorporació immediata al text del conveni col·lectiu de qualsevol modalitat de contractació indefinida que puga entrar en vigor durant la vigència del mateix.
Article 8. Contracte a temps parcial indefinit
1. Els treballadors contractats a temps parcial tindran els mateixos drets i igualtat de tracte en les relacions laborals que els altres treballadors de plantilla, excepte les limitacions que es deriven de la naturalesa i duració del seu contracte. En cap cas la contractació a temps parcial indefinida regulada en el present article podrà substituir la contractació a temps complet indefinit.
2. Amb la finalitat de fomentar la contractació a temps parcial per temps indefinit, el pacte individual d'hores complementàries entre l'empresa i el treballador, no podrà excedir els percentatges següents:

3. L'empresari només podrà exigir la realització d'hores complementàries quan així ho haguera pactat expressament amb el treballador.
El pacte sobre hores complementàries podrà quedar sense efecte per renúncia del treballador, per mitjà d'un preavís de quinze dies, una vegada complit un any des de la seua subscripció, quan concórreguen les circumstàncies establides legalment.
4. Per a acollir-se a la regulació sobre hores complementàries establida en el present article, les empreses hauran de complir els requisits següents:
a) Que el percentatge d'ocupacions indefinides en la plantilla siga superior al 50 % d'esta.
b) Que el nombre de contractes de posada a disposició en l'empresa no supere el 15 % del volum d'ocupació d'esta.
En el cas que no es complisquen els anteriors requisits serà aplicable el que establix l'article 12 de l'Estatut dels Treballadors.
Article 9. Jubilació parcial i contracte de relleu
El treballador que reunisca els requisits exigits legalment podrà acordar amb l'empresa la subscripció del contracte a temps parcial previst en l'article 12.6 de l'Estatut dels Treballadors per jubilació parcial.
Article 10. Contracte per acumulació de tasques
1. Podran subscriure's contractes de duració determinada quan les circumstàncies del mercat, acumulació de tasques o excessos de comandes així ho exigisquen, inclús si es tracta de l'activitat normal de l'empresa. En estos casos, els contractes podran tindre una duració màxima de dotze mesos dins d'un període de setze mesos, comptats a partir del moment en què es produïsquen les dites causes.
2. A la finalització d'estos contractes, el treballador tindrà dret a percebre una indemnització d'una quantia equivalent a la part proporcional de la quantitat que resultaria de pagar dotze dies per any treballat.
Article 11. Contracte d'obra o servici determinat
1. D'acord amb el que establix l'article 15.1.a de l'Estatut dels Treballadors, es podrà subscriure el contracte per a la realització d'una obra o servici determinat, amb autonomia i substantivitat pròpia dins de l'activitat de l'empresa i l'execució de la qual, encara que limitada en el temps, siga en principi de duració incerta; no podrà subscriure's per a la realització de tasques o treballs derivats de l'execució d'una contracta o subcontracta.
2. Estos contractes no podran tindre una duració superior a díhuit mesos, i es podran subscriure per a la realització de les següents tasques o treballs:
a) Atendre l'elaboració i venda de productes específics de forn i pastisseria que tinguen un caràcter estacional notori per la seua vinculació a celebracions, festivitats o tradicions.
b) Implantar, desenrotllar o implementar programes de qualitat, innovació, modernització, adequació, desenrotllament tecnològic, millora o seguiment en qualsevol de les àrees de l'empresa, sempre que comporten una inversió.
c) Atendre reparacions puntuals de duració incerta.
3. A la finalització d'estos contractes, el treballador tindrà dret a percebre una indemnització d'una quantia equivalent a la part proporcional de la quantitat que resultaria de pagar dotze dies per any treballat.
Article 12. Període de prova
1. Les empreses podran establir en els contractes un període de prova que serà de:
- Grup 1: sis mesos.
- Grup 2: cent cinc dies.
- Grup 3: setanta-cinc dies.
- Grup 4: quaranta-cinc dies.
- Grup 5: un mes.
2. Serà nul el pacte que establisca període de prova quan el treballador haja exercit les mateixes funcions amb anterioritat en la mateixa empresa, davall qualsevol modalitat de contractació.
3. Durant el període de prova qualsevol de les parts contractants podrà desistir del contracte, sense que el dit desistiment produïsca cap efecte per a cap de les parts.
Article 13. Cessament dels treballadors
El personal comprés en el present conveni que es propose cessar voluntàriament en el servici d'una empresa haurà de comunicar-ho per escrit a la direcció, almenys amb 15 dies d'anticipació a la data en què s'haja de deixar de prestar servici.
L'incompliment per part del treballador del preavís amb la indicada anticipació donarà dret a l'empresa a descomptar de la seua liquidació l'import equivalent al salari d'un dia per cada dia de retard en l'avís.
Capítol III. Contingut general de la relació laboral
Article 14. Organització del treball
1. L'organització i direcció tècnica, pràctica de l'activitat laboral, és facultat de la direcció de l'empresa, amb subjecció a les disposicions legals aplicables.
2. L'organització del treball té com a objecte aconseguir en l'empresa un nivell adequat de productivitat basat en l'òptima utilització dels recursos humans, materials i tècnics. Això només és possible amb una actitud activa i responsable de les parts firmants d'este Conveni.
3. La mecanització, el progrés tècnic i la innovació hauran d'orientar-se al fet que la productivitat i competitivitat en les empreses siga adequada, de manera que contribuïsquen a previndre una evolució negativa d'estes i a millorar la seua situació i perspectives a través d'una més adequada organització dels seus recursos, que afavorisquen la seua posició competitiva en el mercat i, si és el cas, una millor resposta a les exigències de la demanda, com a garantia de manteniment de l'ocupació i per a la millora de les condicions de treball.
Article 15. Concurrència deslleial
1. En compliment de la prohibició de concurrència deslleial, no es podrà realitzar, excepte consentiment per escrit de l'empresa, col·laboració, obra o treball complementari de què figuren en la pròpia activitat d'esta.
2. Per mitjà de pacte escrit, podrà acordar-se la permanència del treballador en l'empresa per un període no superior a dos anys comptats des que este haja promocionat en l'empresa per causa de l'especialització professional rebuda.
3. La Comissió Paritària del present conveni col·lectiu coneixerà, amb caràcter previ, les discrepàncies que se susciten sobre esta previsió, amb vista a salvaguardar els interessos de les empreses que realitzen esforços en els apartats d'investigació, desenrotllament i innovació, ja siga creant productes nous, o bé recuperant receptes tradicionals.
Article 16. Carnet de manipulador d'aliments
1. El personal subjecte al present conveni haurà de proveir-se obligatòriament del carnet de manipulador d'aliments, amb este objecte l'empresa li donarà les oportunes instruccions, així com les facilitats necessàries per a obtindre'l.
2. Igualment, estarà obligat a rebre la formació respecte dels requisits que ordene la legislació vigent en matèria de manipulació d'aliments, seguretat i higiene en el treball, prevenció de riscos labors i quant a les obligacions que corresponguen als treballadors, per la seua funció i grup professional.
3. En el cas que el treballador es negue a realitzar la formació, tant bàsica com contínua, en matèria de manipulació d'aliments es podrà suspendre el contracte de treball sense dret a cap remuneració fins que la realitze.
4. Així mateix els treballadors compliran allò que exigix la reglamentació tecnicosanitària, per la qual cosa hauran de portar el cabell arreplegat, no podran fumar ni mastegar xiclet i la resta d'obligacions i prohibicions establides.
Capítol IV. Classificació professional
Article 17. Sistema de classificació professional
1. Els treballadors que presten els seus servicis en les empreses incloses en l'àmbit del present conveni col·lectiu seran classificats per raó de les seues aptituds professionals, titulacions i contingut general de la prestació.
2. La classificació es realitza en grups professionals, per interpretació i aplicació dels factors de valoració i per les tasques i funcions bàsiques més representatives que desenrotllen els treballadors.
3. La mobilitat funcional es produirà dins del grup, amb el límit de la idoneïtat i aptitud necessària per a l'exercici de les tasques que s'encomanen al treballador en cada lloc de treball, amb realització prèvia, si cal, de processos simples de formació i adaptació.
4. Per acord entre el treballador i l'empresari s'establirà el contingut de la prestació laboral objecte del contracte de treball, així com la seua pertinença a un dels grups professionals previstos en este conveni.
5. Quan s'acorde la polivalència funcional o la realització de funcions pròpies de més d'un grup, l'equiparació es realitzarà en virtut de les funcions que s'exercisquen durant més temps.
Article 18. Factors d'enquadrament
1. L'enquadrament dels treballadors/treballadores inclosos en els àmbits d'aplicació del present conveni col·lectiu dins de l'estructura professional pactada i, per consegüent, l'assignació a cada un d'ells d'un determinat grup professional serà el resultat de la conjunta ponderació dels factors següents: coneixements, experiència, iniciativa, autonomia, responsabilitat, comandament, i complexitat.
2. En la valoració dels factors anteriorment mencionats es tindrà en compte:
a. Coneixements i experiència: factor per a la valoració del qual es tindrà en compte, a més de la formació bàsica necessària per a complir correctament les comeses, l'experiència adquirida i la dificultat per a l'adquisició dels dits coneixements i experiència.
b. Iniciativa: factor per a la valoració del qual es tindrà en compte el grau de seguiment a normes o directrius per a l'execució de tasques o funcions.
c. Autonomia: factor per a la valoració del qual es tindrà en compte el grau de dependència jeràrquica en l'exercici de les tasques o funcions que es desenrotllen.
d. Responsabilitat: factor per a la valoració del qual es tindrà en compte el grau d'autonomia d'acció del titular de la funció, el nivell d'influència sobre els resultats i la rellevància de la gestió sobre els recursos humans, tècnics i productius.
e. Comandament: factor per a la valoració del qual es tindrà en compte el grau de supervisió i ordenació de les funcions i tasques, la capacitat d'interrelació, les característiques del col·lectiu i el nombre de persones sobre les quals s'exercix el comandament.
f. Complexitat: factor per a la valoració del qual es tindrà en compte el nombre i el grau d'integració dels diversos factors abans enumerats en la tasca o lloc encomanat.
3. Els grups professionals tenen un caràcter merament enunciatiu, sense que les empreses estiguen obligades a arreplegar en la seua estructura organitzativa tots i cada un d'ells, i, si és el cas, podran establir-se les corresponents assimilacions.
Article 19. Grups professionals
Grup professional 5
1. Criteris generals: tasques que consistixen en operacions realitzades seguint instruccions concretes, clarament establides o un mètode de treball precís, amb alt grau de supervisió, que normalment exigixen coneixements professionals de caràcter elemental i d'un període breu d'adaptació.
2. Formació: titulació o coneixements adquirits en l'exercici de la seua professió equivalents a Graduat Escolar, Educació Secundària Obligatòria o Formació Professional de Grau Mitjà.
Grup professional 4
1. Criteris generals: tasques consistents en l'execució d'operacions que, encara que es realitzen davall instruccions precises, requerisquen adequats coneixements professionals i aptituds pràctiques i la responsabilitat de les quals està limitada per una supervisió directa o sistemàtica.
2. Formació: titulació o coneixements adquirits en l'exercici de la seua professió equivalents a Educació General Bàsica o Formació Professional de Grau Mitjà, complementada amb formació específica en el lloc de treball.
Grup professional 3
1. Criteris generals: treballs d'execució autònoma d'operacions que exigisquen, habitualment, iniciativa per part dels treballadors/treballadores que els exercixen, i comporten, davall supervisió, la seua responsabilitat i poden ser ajudats per un altre o altres treballadors/treballadores.
2. Formació: titulació o coneixements adquirits en l'exercici de la seua professió equivalent a Formació Professional de Grau Superior o Formació Professional de Grau Mitjà, complementada amb formació específica en el lloc de treball.
Grup professional 2
1. Criteris generals: funcions que suposen la integració, coordinació i supervisió de tasques diverses, realitzades per un conjunt de col·laboradors.
Tasques complexes però homogènies que, podent implicar responsabilitat de comandament, tenen contingut intel·lectual o d'interrelació humana, en un marc d'instruccions generals de complexitat tècnica.
2. Formació: titulació o coneixements adquirits en l'exercici de la seua professió equivalents a estudis de Batxillerat o Formació Professional de Grau Superior, completada amb una formació específica en el lloc de treball.
Grup Professional 1
1. Criteris generals: funcions que suposen la realització de tasques tècniques complexes i heterogènies, amb objectius globals definits i alt grau d'exigència en autonomia, iniciativa i responsabilitat.
Funcions que suposen la integració, coordinació i supervisió de funcions, realitzades per un conjunt de col·laboradors.
S'inclouen també en este grup professional funcions que suposen responsabilitat completa per la gestió d'una o diverses àrees funcionals de l'empresa, a partir de directrius generals molt àmplies directament emanades de la mateixa direcció, a la qual han de donar compte de la seua gestió.
Funcions que suposen la realització de tasques tècniques de més alta complexitat i inclús la participació en la definició dels objectius concrets a aconseguir en el seu camp, amb molt alt grau d'autonomia, iniciativa i responsabilitat en el dit càrrec d'especialitat tècnica.
2. Formació: titulació o coneixements adquirits en l'exercici de la seua professió equivalents a estudis universitaris, completada amb una experiència dilatada en el seu sector professional, completada amb una formació específica en el lloc de treball.
Article 20. Mobilitat funcional
La realització de funcions de superior o inferior grup, es farà d'acord amb el que disposa l'article 39 de l'Estatut dels Treballadors.
Capítol V. Ordenació del temps de treball
Article 21. Jornada de treball
1. La jornada laboral del present conveni en còmput anual queda establida en 1.782 hores.
2. La duració de la jornada setmanal serà de quaranta hores setmanals de treball efectiu de mitjana en còmput anual.
3. S'entendrà per jornada partida aquella en què hi haja una interrupció d'una hora com a mínim.
4. Es respectarà en les empreses que així ho tinguen establit, la condició més beneficiosa consistent a considerar el temps de descans per a entrepà com temps de treball efectiu.
Article 22. Calendari laboral
1. Cada any l'empresa confeccionarà l'obligatori calendari laboral d'acord amb la normativa legal vigent en cada moment.
2. El calendari laboral serà exposat en cada centre de treball amb almenys dos mesos d'anterioritat a l'inici del primer període de vacacions que s'hi establisca, i sempre abans del vint-i-huit de febrer de l'any en curs.
Article 23. Jornada en casos especials
Donades les especials característiques del cercle productiu anual de les empreses del sector, en virtut de les quals se sol acumular la producció en determinats períodes de l'any en detriment d'altres en què esta baixa considerablement, ambdós representacions acorden establir una distribució horària flexible per al sector que contribuïsca a una millora de la productivitat. La dita jornada flexible es regularà de la manera següent:
1. El calendari laboral de cada empresa es confeccionarà sobre la base de les hores anuals de treball efectiu de cada any.
2. L'empresa podrà, al·legant raons de caràcter tècnic, organitzatiu i/o productiu, disposar de fins a 89 hores/any de l'esmentat calendari anual, variant la distribució de jornada inicialment establit sense sobrepassar el límit que com a jornada diària ordinària fixa la legislació, excepte acord entre les parts, i sense més requisits que els següents:
a) L'empresa preavisarà amb un mínim de 72 hores els representants dels treballadors i als treballadors afectats individualment, de l'ús d'estes.
b) El gaudi compensatori de les dites hores haurà de realitzar-se dins de l'any natural, i per dies complets o amb reduccions de jornada no inferior a quatre hores, coincidint en este últim cas a la finalització d'esta.
c) La disponibilitat horària, així com el gaudi compensatori del descans, tindran còmput anual, de tal forma que procedirà indistintament la major o menor realització de jornada en funció dels distints períodes d'activitat empresarial, per la qual cosa la compensació podrà produir-se amb caràcter previ o després del període o períodes amb major càrrega de treball.
3. Només per a descansos posteriors a la realització de les dites hores, l'elecció d'una o altra modalitat de descans compensatori, així com les dates del seu gaudi seran acordats entre la direcció de l'empresa i els treballadors afectats en un termini de 15 dies comptador des del moment del preavís a què es referix l'apartat a del punt 2. Conclòs este termini sense acord, el conflicte se sotmetrà a la Comissió Paritària del present conveni
4. Les empreses que durant la vigència del present conveni col·lectiu acorden amb la representació dels treballadors firmants del conveni una reducció de la jornada anual establida en este, podran disposar d'un nombre més gran d'hores del calendari anual, sempre que respecten els requisits establits en l'apartat 2 del present article i basant-se en la taula següent:

5. Les parts firmants valoraran anualment l'efectivitat d'esta mesura al si de la Comissió Paritària, que es reunirà durant el mes de gener amb este fi.
6. L'aplicació de les previsions establides en el present article no suposarà, en cap cas, que els treballadors acollits a la reducció de jornada regulada en l'apartat 1.h de l'article 25 del present conveni col·lectiu hagen de prestar servici en la franja horària diària afectada per la reducció de jornada esmentada.
Article 24. Menors de díhuit anys d'edat
1. Sempre que la duració de la jornada diària continuada excedisca de sis hores, haurà d'establir-se un període de descans durant la jornada de duració no inferior a trenta minuts. Este període de descans no es considerarà temps de treball efectiu.
2. Els treballadors i treballadores menors de díhuit anys no podran realitzar més de huit hores de treball efectiu ni efectuar treballs nocturns.
3. La duració del descans setmanal dels menors de díhuit anys serà, com a mínim, de dos dies ininterromputs.
Article 25. Vacacions
1. Tot el personal afectat per este conveni col·lectiu gaudirà de trenta dies naturals de vacacions, més un dia més per cada festa pagable que no se celebre en diumenge que estiga compresa en el període de gaudi de vacacions.
Tot el personal afectat per este conveni col·lectiu, a més del període de vacacions de trenta dies naturals establit, gaudirà de dos dies més durant l'any, a designar per mutu acord entre empresa i treballador i, si no n'hi ha, per acord de la comissió paritària del conveni.
2. Les vacacions es gaudiran preferentment entre els dies 15 de juny i 15 de setembre; no obstant això, en aquelles empreses que, per les seues característiques, no pogueren concedir-les en el dit període, es posaran d'acord empresa i treballador per a realitzar-les en l'època i les condicions que ambdós convinguen. I si no haguera acord, per resolució de la comissió paritària, l'audiència de la qual s'establix expressament com a tràmit previ a l'exercici de les accions legals pertinents.
3. En el cas que l'empresa no tanque durant el període de vacacions, haurà de concedir preferència a les treballadores que es troben embarassades per a concedir les vacacions retribuïdes en les dates que la treballadora propose.
4. En el cas que l'empresa cesse en l'activitat, els treballadors gaudiran les vacacions dins d'eixe mateix període.
5. Quan el període de vacacions fixat en el calendari de vacacions coincidisca en el temps amb una incapacitat temporal derivada de l'embaràs, el part o la lactància natural o amb el període de suspensió del contracte de treball previst en l'article 48.4 i 48.bis de l'Estatut dels Treballadors, es tindrà dret a gaudir les vacacions en data diferent de la de la incapacitat temporal o a la del gaudi del permís que per aplicació del dit precepte li corresponguera, al finalitzar el període de suspensió, encara que haja acabat l'any natural a què corresponguen.
En el cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite el treballador gaudir-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.
Article 26. Permisos
1. El treballador, amb avís i justificació previs, podrà absentar-se del treball, amb dret a remuneració, per algun dels motius i temps següents:
a) Quinze dies naturals en cas de matrimoni.
b) Dos dies en els casos de naixement de fill o adopció, i per la defunció, accident o malaltia greu, hospitalització o intervenció quirúrgica sense hospitalització que necessite repòs domiciliari, de cònjuge o parents fins al segon grau de consanguinitat o afinitat. Quan, per este motiu, el treballador necessite fer un desplaçament superior a 45 km. de distància a este efecte, el termini serà de quatre dies.
En els casos de malaltia greu, hospitalització o intervenció quirúrgica sense hospitalització que necessite repòs domiciliari el permís corresponent podrà gaudir-se de forma discontínua mentres es mantinga el fet causant.
c) Un dia per trasllat de domicili habitual.
d) Pel temps indispensable per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i a la seua compensació econòmica.
Quan el compliment del deure abans referit supose la impossibilitat de la prestació del treball degut en més del 20 per 100 de les hores laborals en un període de tres mesos, podrà l'empresa passar al treballador afectat la situació d'excedència regulada en l'apartat 1 de l'article 46 del text refós de la Llei de l'Estatut dels Treballadors.
En el cas que el treballador, per compliment del deure o exercici del càrrec, perceba una indemnització, es descomptarà l'import d'esta del salari a què tinga dret en l'empresa.
e) Per a realitzar funcions sindicals o de representació del personal en els termes establits legalment o convencionalment.
f) Las treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La dona, per la seua voluntat, podrà substituir este dret per una reducció de la seua jornada en mitja hora amb la mateixa finalitat. Este permís podrà gaudir-se de forma acumulada i ser substituït per catorze dies laborables que se sumaran al període de maternitat i el gaudi del qual serà consecutiu a la finalització del dit període de maternitat i tindrà caràcter ininterromput sense que càpia fraccionar-lo en diversos períodes. En els casos en què el contracte de treball s'extingisca o suspenga per qualsevol causa, abans del compliment dels 9 mesos del fill, l'empresa podrà descomptar de la seua corresponent liquidació i liquidació a què done lloc l'extinció del contracte, l'import de la part proporcional que li corresponga del període no treballat des de l'endemà a la finalització del contracte de treball, fins al final de la lactància, és a dir, fins al compliment dels nou mesos del fill. Les treballadores que tinguen previst gaudir este permís de forma acumulada, hauran de comunicar-ho a l'empresa amb almenys 15 dies d'antelació.
La duració del permís s'incrementarà proporcionalment en els casos de part múltiple. Este permís podrà ser gaudit indistintament per la mare o el pare en el cas que ambdós treballen.
g) Qui per raons de guarda legal tinga al seu càrrec directe algun menor de huit anys o una persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball diària, amb la disminució proporcional del salari entre, almenys, un octau i un màxim de la mitat de la duració d'aquella. Tindrà el mateix dret qui necessite encarregar-se de l'atenció directa a un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda. La reducció de jornada prevista en el present apartat constituïx un dret individual dels treballadors, hòmens o dones.
h) Pel temps indispensable per a la realització d'exàmens prenatals i tècniques de preparació al part que hagen de realitzar-se dins de la jornada de treball.
i) En els casos de naixements de fills prematurs o que, per qualsevol causa, hagen de romandre hospitalitzats a continuació del part, la mare o el pare tindran dret, d'acord amb el que establix legalment, a absentar-se del treball durant una hora. Així mateix, tindran dret a reduir la seua jornada de treball fins a un màxim de 2 hores, amb la disminució proporcional del salari.
j) La treballadora víctima de violència de gènere tindrà dret, per a fer efectiva la seua protecció o el seu dret a l'assistència social integral, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.
2. Es reconeixen els mateixos permisos establits en l'apartat 1 del present article, excepte el previst en la lletra a, a les persones que no havent-se casat, conviuen en unió afectiva i estable, amb la justificació prèvia d'estos aspectes per mitjà de certificació de inscripció en el registre corresponent oficial de parelles de fet.
Article 27. Hores extraordinàries
1. Les hores extraordinàries que vinguen exigides per la necessitat de reparar sinistres o altres danys extraordinaris i urgents, així com si és el cas de risc de pèrdua de matèries primeres i les que corresponguen a les necessitats derivades de festivitats, vespres de festivitats i períodes punta, es realitzaran.
2. La retribució de les hores extraordinàries s'efectuarà d'acord amb les taules que apareixen en l'annex d'este conveni o a raó d'1 hores i 20 minuts de descans per cada hora treballada.
3. L'opció respecte de la compensació en descansos o en metàl·lic correspondrà al treballador, si l'opció és per compensació per descansos, la data del seu gaudi serà acordada entre la direcció de l'empresa i els treballadors afectats en un termini de 15 dies des de la seua realització. Conclòs este termini sense acord, el conflicte se sotmetrà a la Comissió Paritària del present Conveni.
Capítol VI. Retribucions
Article 28. Estructura retributiva
1. Les retribucions dels treballadors inclosos en l'àmbit d'aplicació del present conveni, es distribuïxen en el Salari Base de Grup, el Plus Conveni i, si és el cas, els complements salarials regulats en este.
2. S'entén per Salari Base de Grup el corresponent al treballador en funció del seu enquadrament en un dels grups professionals descrits en el present conveni col·lectiu.
3. El Plus Conveni s'establix a fi d'homogeneïtzar l'estructura retributiva en el sector, i quedaran sense efecte des de l'entrada en vigor del present conveni col·lectiu tots els conceptes extrasalarials que estaven regulats en la negociació provincial.
4. El Salari Base i el Plus Conveni remuneren la jornada anual de treball efectiu pactada en este conveni col·lectiu i els períodes de descans establits.
Article 29. Complements salarials
1. Són complements salarials les quantitats que, si és el cas, s'hagen d'addicionar al Salari Base de Grup per qualsevol concepte diferent del de la jornada anual del treballador i la seua adscripció a un grup professional.
2. Els complements salarials s'ajustaran, principalment, a alguna de les modalitats següents:
a) Personals. En la mesura que deriven de les condicions personals del treballador.
b) De lloc de treball. Integrats per les quantitats que haja de percebre el treballador per raó de les característiques del lloc de treball o de la forma de realitzar la seua activitat.
c) Per qualitat o quantitat de treball. Consistent en les quantitats que percep el treballador per raó d'una millor qualitat o major quantitat de treball, o bé basant-se en la situació i resultats de l'empresa o una àrea d'esta.
Article 30. Condicions més beneficioses
Es mantindran les condicions més beneficioses establides amb anterioritat a la vigència d'este conveni, sense perjuí que puguen ser absorbides i compensades quan els salaris que van percebre els treballadors, en el seu conjunt i en còmput anual, siguen superiors als que es fixen en el present conveni. No obstant això:
a) L'entrada en vigor d'este conveni col·lectiu implica la supressió del complement personal d'antiguitat, a tots els efectes es reconeixen els drets consolidats derivats de la dita supressió que es detallen en l'annex I del conveni.
b) Aquells treballadors que a 31 de desembre de 2012 perceben una retribució derivada del conveni col·lectiu provincial que els siga d'aplicació, superior a l'establida per al grup professional en què queden enquadrats, se'ls mantindrà la diferència com a complement «ad personam», denominat complement «excategoria o nivell professional».
El dit complement no serà compensable ni absorbible, i es revalorarà anualment en el mateix increment que el conveni. Este complement, atés que suposa una garantia salarial per a aquells treballadors els salaris de categoria o nivell dels quals eren superiors als de hrup, no serà pagable a aquells treballadors de nou ingrés. Així mateix, este complement es considerarà Salari Base a tots els efectes i s'inclourà per al càlcul de les pagues extraordinàries.
Article 31. Pagues extraordinàries
1. Els treballadors afectats pel present conveni, tindran dret al cobrament de tres pagues extraordinàries de meritació anual, l'import de les quals consistirà en una mensualitat del Salari Base de Grup i del Plus Conveni, a més dels complements personals que corresponga, d'acord amb l'article anterior.
2. Les gratificacions extraordinàries podran ser prorratejades en dotze mensualitats de mutu acord entre empresa i treballador. En cas contrari es percebran d'acord amb el costum o pacte establit en cada empresa, i si no n'hi ha:
a) La paga d'hivern (Nadal): el 24 de desembre.
b) La paga d'estiu: el 15 de juliol.
c) La tercera paga: el 16 de maig.
3. Al personal que ingresse en el transcurs de l'any o cesse durant este, se li pagaran les gratificacions extraordinàries prorratejant el seu import en proporció al temps treballat.
Article 32. Quantia i actualització salarial
1. Els treballadors percebran en concepte de retribució pel seu treball les quantitats detallades en la següent taula durant l'any 2013.

2. Els treballadors percebran en concepte de retribució pel seu treball les quantitats relacionades en la següent taula durant l'any 2014.

3. Els retards derivats dels increments i actualitzacions establits en el present article s'abonaran en un sol pagament, dins del mes següent al de la publicació en el butlletí oficial dels nous valors.
Article 33. Nocturnitat
1. Les hores que es treballen entre les entre les deu de la nit i les sis del matí tindran la consideració de nocturnes, i seran retribuïdes amb un recàrrec d'un 25 per cent sobre el valor de l'hora normal que corresponga al Salari Base de Grup i, si és el cas, sobre els complements ad personam exnivell o excategoria que corresponguen.
2. Les empreses en què amb anterioritat a l'entrada en vigor del present conveni col·lectiu el concepte de nocturnitat estiguera inclòs en el seu salari, només pagaran este concepte quan se supere la tercera hora nocturna en la jornada diària.
Article 34. Treballs en cambres de congelació
1. Quan el procés de treball faça impossible l'eliminació dels riscos per fred, seran aplicables les mesures per a reduir-los fins a nivells acceptables que establisca la preceptiva avaluació de riscos elaborada d'acord amb el que establix el Reial Decret 486/1997, de 14 d'abril, pel qual s'establixen les disposicions mínimes de seguretat i salut en els llocs de treball o normativa que el substituïsca.
2. Llevat que s'establisca un altre criteri preventiu més adequat, la permanència, durant el treball, en l'interior de cambres de congelació a una temperatura de deu graus sota zero o inferior, no podrà excedir quatre hores durant la jornada. La resta de la jornada es dedicarà a altres tasques. I per cada hora de permanència ininterrompuda en l'interior de la cambra tindrà dret el treballador a quinze minuts de pausa per a la seua recuperació.
3. El personal que per habitual funció, contínua o discontínua, preste servici en l'interior de cambres de congelació a una temperatura de deu graus sota zero o inferior, i quede exposat a les dites condicions pels temps màxims establits en l'apartat anterior del present article, percebrà un complement de setanta-quatre cèntims d'euro (0,74 euros) per cada hora treballada en les dites condicions, i s'entendrà que els dits períodes són acumulatius, per tant la suma dels temps en l'interior de la cambra se sumaran i sempre que esta suma siga superior a una hora, es tindrà dret a percebre la quantitat establida.
En 2014 el complement regulat en el present apartat serà de setanta-cinc cèntims d'euro (0,75 euros) per cada hora treballada en les condicions establides.
4. Quan per l'aplicació de les mesures determinades en la corresponent avaluació de riscos, desapareguen les circumstàncies causants, i es dote el treballador de les mesures de protecció individual que eviten el risc, o deixe de treballar-se en les condicions de risc, deixaran de pagar-se els imports compensatoris corresponents.
S'entendran com a mesures que eviten el risc les que suposen que el treballador no patisca les baixes temperatures de les cambres, com poden ser cabines climatitzades en els carretons, donant per entés que la roba d'abric no suposa l'eliminació d'esta circumstància.
Article 35. Treball en festiu
Quan la prestació de servicis en festius supose la superació de la jornada màxima anual aplicable, per no haver sigut compensat el dit excés amb descans, a més del pagament del complement del cent cinquanta per cent sobre el salari en conveni segons la classificació professional i l'antiguitat, procedirà el pagament de l'import corresponent a la retribució per Hores Extraordinàries que figura en les taules contingudes en l'article sobre quantia i actualització salarial del present conveni col·lectiu.
Article 36. Retribució en espècie
1. Es reconeix el costum inveterat en el subsector del forn, relatiu a la percepció de pa diari, així com a la possibilitat per al personal dedicat a l'elaboració, de consumir durant el treball la quantitat de pa que necessiten.
2. En els casos de compensació dinerària, la quantificació econòmica d'este concepte es realitzarà d'acord amb la normativa tributària d'aplicació.
En les empreses o centres de treball on es percebisca este concepte dineràriament, en cap cas el seu import podrà ser inferior al que estava establit en la negociació col·lectiva provincial, amb un increment del 0,6 % per a l'any 2014.
Article 37. Seguretat Social complementària
1. En els casos d'incapacitat temporal derivada d'accident de treball, les empreses completaran les prestacions obligatòries fins a l'import íntegre de les retribucions establides en este Conveni, fins al límit de dotze mesos.
2. Es prorroga fins al 31 de desembre de 2013 la regulació de les millores d'Incapacitat Temporal derivada de contingències comunes establides en la negociació provincial anterior al present conveni col·lectiu.
3. En els processos d'Incapacitat Temporal derivada de malaltia comuna o accident no laboral que es produïsquen a partir de l'1 de gener de 2014, les empreses pagaran el 25 % de la base reguladora de la prestació d'Incapacitat Temporal des del dia seixanta fins al dia tres-cents seixanta-cinc de la baixa.
Capítol VII. Salut laboral
Article 38. Comissió sectorial de salut laboral
1. Les parts es comprometen a fomentar una cultura preventiva i una aplicació pràctica de la Llei 31/1995, de 8 de novembre, de Prevenció de Riscos Laborals. Amb este fi acorden la constitució d'una Comissió sectorial de salut laboral que impulsarà, durant la vigència del present conveni col·lectiu, totes aquelles mesures que s'orienten a millorar les condicions de seguretat i salut en el treball, abordant, entre altres, les següents línies d'actuació:
a) Integració de la prevenció.
b) Adequació dels continguts del pla de prevenció a la realitat sectorial.
c) Actuacions per a la correcta aplicació de les mesures sobre vigilància de la salut. Concretament, la Comissió vetlarà perquè es realitze una vigilància específica per a cada lloc de treball i persona, voluntària per al treballador, llevat que s'hi haja de sotmetre obligatòriament quan siga indispensable per a avaluar els possibles efectes sobre la salut de determinades condicions de treball, quan el mateix estat de salut del treballador puga suposar un perill per a si mateix o per als altres o quan així ho dispose una determinada disposició legal. Quant a la seua periodicitat, caldrà ajustar-se al que determine el servici de prevenció que realitze la vigilància de la salut.
d) Establiment de les actuacions i línies de treball a desenrotllar en els centres de treball a fi de donar adequada protecció a les situacions vinculades amb la maternitat.
e) Iniciatives informatives i formatives de caràcter teòric i pràctic en el sector.
2. La Comissió es constituirà en els tres mesos següents a la firma del present Conveni, i tindrà caràcter paritari.
Article 39. Condicions de treball
Les empreses compliran el que establix el Reial Decret 486/1997, de 14 d'abril, pel qual s'establixen les disposicions mínimes de seguretat i salut en els llocs de treball a fi de garantir les condicions tecnicosanitàries d'aplicació al sector.
Article 40. Equip de treball
1. L'empresa facilitarà als treballadors les peces de treball adequades a les funcions que realitzen. Es preveu la duració d'estes peces en sis mesos.
2. L'ús d'estes peces de treball facilitades per l'empresa serà obligatori per a tot el seu personal i es considerarà falta greu l'utilitzar altres distintes.
3. Al si de la Comissió Sectorial de Salut Laboral s'avaluarà l'adequació dels equips de protecció individual en el sector.
Capítol VIII. Drets sindicals
Article 41. Dret de reunió
Es reconeix el dret de reunió dels treballadors i treballadores per a la realització d'assemblees dins dels recintes de les empreses fora de les hores de treball si les seues condicions ho permeten.
Article 42. Crèdit horari
1. Els delegats dels treballadors disposaran d'un crèdit d'hores mensuals retribuïdes en cada centre de treball per a l'exercici de les seues funcions de representació, d'acord amb l'escala següent:
- Fins a 100 treballadors: 15 hores.
- De 101 a 250 treballadors: 20 hores.
- De 251 a 500 treballadors: 30 hores.
- De 501 a 750 treballadors: 35 hores.
- De 751 d'ara en avant: 40 hores.
2. Els components dels comités d'empresa o delegats de personal, membres d'una mateixa candidatura podran cedir totes o part de les esmentades hores per a ser acumulades mensualment en favor d'un o més dels seus companys de central. El crèdit mensual més l'acumulació per cessió no podrà excedir 50 hores mensuals, ni traslladar a altres mesos les no utilitzades.
3. A fi d'impulsar la figura del Delegat Sindical Sectorial, per mitjà de pacte d'empresa, les seccions sindicals firmants del present conveni col·lectiu, podran establir sistemes d'acumulació horària diferents al regulat en l'apartat anterior.
Capítol IX. Règim disciplinari
Article 43. Procediment sancionador
1. Les empreses podran sancionar, com a falta laboral, les accions o omissions culpables dels treballadors que es produïsquen amb ocasió o com a conseqüència de la relació laboral i que suposen un incompliment contractual dels seus deures laborals, i d'acord amb la graduació de les faltes que s'establix en el present conveni col·lectiu.
2. La sanció de les faltes requerirà comunicació per escrit al treballador, fent constar la data i els fets que la van motivar.
3. L'empresa donarà compte als representants legals dels treballadors de tota sanció imposada per falta greu i molt greu que s'impose. Es comunicarà a la representació legal dels treballadors tota falta que comporte sanció.
4. Imposada la sanció, el seu compliment temporal es podrà dilatar fins a 60 dies després de la data de la seua imposició.
Article 44. Faltes
Les faltes comeses pels treballadors al servici de les empreses regulades pel present conveni col·lectiu es classificaran atenent la seua importància en lleus, greus i molt greus.
A) Són faltes lleus
1. La incorrecció amb el públic, companys, subordinats i superiors.
2. Descuit, negligència o demora en el compliment dels seus deures i de qualsevol treball encomanat al treballador, si se'n deriva perjuí per a l'empresa.
3. No comunicar amb la deguda antelació la falta al treball per causa justificada, llevat que prove la impossibilitat de fer-ho.
4. La falta injustificada al treball, un dia en el període d'un mes.
5. El descuit en la conservació dels locals, material i servicis.
6. No comunicar a l'empresa els canvis de domicili.
7. La falta de neteja o higiene personal, l'embriaguesa o toxicomania.
8. No comunicar els canvis experimentats en la família.
9. D'una a tres faltes de puntualitat en l'assistència al treball en el període d'un mes, sempre que aquelles no excedisquen d'una duració de trenta minuts.
10. El consum de tabac, alcohol o goma de mastegar durant l'horari de treball.
11. El consum de productes elaborats o no per l'empresa, presos en lloc diferent del destinat per a això per la direcció.
12. El abandó del lloc de treball sense causa justificada encara que siga per breu temps.
13. Las discussions greus o en to major amb els companys de treball.
14. La negativa per part del treballador a firmar el «vaig rebre» de qualsevol escrit o document que li entregue l'empresari.
B) Són faltes greus
1. La indisciplina i desobediència en el treball; l'incompliment d'ordes o instruccions dels superiors.
2. El incompliment de les obligacions corresponents al lloc de treball amb categoria professional i les negligències de les quals es deriven o puguen derivar-se perjuís greus per al servici, conservació de locals, material o documents de l'entitat.
3. La greu desconsideració amb els companys, superiors, subordinats i públic.
4. La falta d'assistència al treball sense causa justificada de dos dies en el període d'un mes.
5. Las faltes injustificades de puntualitat sempre que excedisquen de tres i no superen el nombre de deu en el període d'un mes, quan en conjunt excedisquen de trenta minuts.
6. El incompliment o abandó de les normes i mesures de seguretat i higiene en el treball quan puguen derivar-se riscos per a la salut i la integritat física del treballador, altres treballadors o dels consumidors.
7. La negativa a prestar treball de caràcter urgent imprevist o inajornable quan se li ordene pel cap corresponent.
8. No comunicar en el termini d'un dia des de la seua expedició els comunicats de baixa o de tres dies els de confirmació d'incapacitat temporal.
9. El abandó de les funcions pròpies del lloc de treball sense causa justificada.
10. La negativa a efectuar la neteja i la resta d'operacions per a deixar ordenat i degudament endreçat tant el seu lloc de treball com els utensilis i la maquinària pròpia que aquell necessite per a desenrotllar la funció que li haja sigut encomanada per l'empresari.
11. Entregar-se el treballador a jocs o distraccions estant de servici.
12. La embriaguesa en acte de servici.
13. La simulació de malaltia o accident i no passar les revisions mèdiques ordenades per l'empresa.
14. Simular la presència d'un altre treballador fitxant o firmant per ell o permetre que un altre simule la pròpia.
15. La reincidència en falta lleu.
16. El consum de tabac en el centre de treball.
17. L'ús del telèfon mòbil personal o de dispositius de dades alienes a l'empresa sense autorització expressa d'esta, que haurà de fer-se constar per escrit.
C) Són faltes molt greus
1. El frau, la deslleialtat i l'abús de confiança, la concurrència o competència deslleials, així com qualsevol conducta constitutiva de delicte.
2. La manifesta i reiterada indisciplina o desobediència en el treball.
3. La falta injustificada d'assistència al treball durant més de dos dies en el període d'un mes.
4. Las faltes no justificades de puntualitat durant més de deu dies en el període d'un mes o més de vint dies en el període de tres mesos.
5. Realitzar treballs per compte propi o d'altri en situació de baixa laboral, així com realitzar qualsevol altre acte fraudulent per a aconseguir o prolongar la dita situació.
6. La disminució continuada i voluntària en el rendiment del treball normal.
7. Las ofenses greus a l'empresari, els companys, superiors, subordinats o públic.
8. Las agressions físiques a l'empresari, als companys, superiors, subordinats o públic.
9. El frau, furt o robatori, tant a l'empresa com als companys de treball.
10. La falta greu de respecte i consideració a l'empresari, o als seus representants o a familiars dels mateixos.
11. Las expressions greument ofensives contra qualsevol creença religiosa que es manifesten de forma reiterada.
12. La embriaguesa, consum o tràfic de drogues tòxiques o substàncies psicotròpiques durant el treball.
13. Fer desaparéixer, inutilitzar o causar desperfectes en materials, utensilis, ferramentes, maquinària, aparells, instal·lacions i productes o mercaderies de l'empresa.
14. Revelar a elements estranyes dades o fórmules o composicions de productes fabricades per l'empresari.
15. La reincidència en faltes greus dins d'un període de sis mesos quan hagueren mediat sancions.
16. L'assetjament sexual, entenent per tal qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan es crea un entorn d'intimidació, degradant o ofensiu, desenrotllat en l'àmbit d'organització i direcció d'una empresa, o en relació o com a conseqüència d'una relació de treball. Constituïx assetjament per raó de sexe qualsevol comportament realitzat en funció del sexe d'una persona, amb el propòsit o l'efecte d'atemptar contra la seua dignitat i de crear un entorn d'intimidació, degradant o ofensiu. Si esta conducta o comportament es du a terme prevalent-se d'una posició jeràrquica suposarà una circumstància agreujant.
17. L'assetjament moral, entenent com a tal la pràctica laboral consistent en actes o conductes repetitives i degradants realitzades contra el treballador/a pels seus superiors, companys/es, o els uns i els altres, i que afecten i atempten contra la dignitat, la salut física o moral de la persona afectada.
18. Utilitzar per a usos propis ferramentes informàtiques de l'empresa, com ara connexió a Internet, el correu electrònic o mitjans d'impressió.
Article 45. Prescripció de les faltes
Les faltes lleus prescriuran al cap de deu dies, les greus, als vint dies, i les molt greus, als seixanta dies a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés.
Article 46. Sancions
1. Les sancions que procedirà imposar en cada cas, segons les faltes comeses, seran les següents:
A. Per faltes lleus
Amonestació verbal o amonestació escrita
B. Per faltes greus
Suspensió d'ocupació i sou d'un a cinc dies i inhabilitació per un termini inferior a un any per a passar al grup superior.
C. Per faltes molt greus
Pèrdua temporal de fins a quatre anys de la categoria, suspensió d'ocupació i sou per més de cinc dies fins a un mes, i acomiadament.
2. Les sancions que puguen imposar-se s'entenen sense perjuí de passar el tant de culpa als tribunals, quan la falta comesa puga constituir delicte o donar compte a les autoritats governatives si és procedent.
Capítol X. Comissió paritària i inaplicació del conveni col·lectiu
Article 47. Comissió paritària
1. Les parts negociadores acorden establir una comissió paritària, com a òrgan d'interpretació, i vigilància del compliment del present Conveni, amb caràcter preceptiu, les funcions de la qual seran:
a) El coneixement i la resolució de les qüestions derivades de l'aplicació i interpretació del present conveni col·lectiu. Les consultes en matèria de classificació professional hauran de formular-se necessàriament en el model establit en l'annex III del present conveni col·lectiu.
b) Vigilància del compliment col·lectiu d'allò pactat. Amb este fi es pronunciarà sobre les pràctiques que puguen suposar frau de llei en matèria de contractació laboral que li siguen sotmeses per seccions sindicals de les centrals firmants del present conveni col·lectiu amb caràcter previ a la interposició de qualsevol denúncia davant de la Inspecció de Treball o reclamació jurisdiccional.
c) Intervindre en els procediments d'interpretació, mediació i arbitratge amb caràcter preceptiu en els conflictes col·lectius sobre interpretació o aplicació del conveni. Amb este fi les seccions sindicals de les centrals firmants del present conveni col·lectiu podran sotmetre a la Comissió Paritària les discrepàncies sorgides en matèria d'elaboració del calendari laboral o de fixació de les vacacions anuals.
d) Intervindre en la resolució de les discrepàncies sorgides en els períodes de consulta relatius a la inaplicació del present conveni col·lectiu.
e) L'adaptació o, si és el cas, modificació del conveni durant la seua vigència.
f) L'adopció d'acords parcials per a la modificació d'algun o alguns dels continguts del Conveni prorrogats, a fi d'adaptar-los a les condicions en què, després de la terminació de la vigència pactada, s'exercisca l'activitat en el sector, establint expressament la seua vigència.
2. La Comissió Paritària estarà integrada per un màxim de sis membres per cada una de les representacions sindical i empresarial firmants de present conveni col·lectiu.
Podrà utilitzar els servicis ocasionals o permanents d'assessors en aquelles matèries que siguen de la seua competència. Estos assessors seran designats lliurement per cada una de les parts.
S'entendrà vàlidament constituïda la comissió quan assistisca a la reunió la majoria de cada representació.
La Comissió Paritària podrà delegar funcions en els seus membres per a desenrotllar les previsions establides en el present conveni col·lectiu especialment en matèria d'igualtat.
3. A fi d'aconseguir la màxima celeritat al procediment, es prioritzarà la utilització de mitjans telemàtics en el funcionament de la Comissió Paritària, i es fixa com adreça electrònica el correu electrònic .
4. Ambdós parts convenen a donar coneixement a la Comissió Paritària tots aquells dubtes, discrepàncies i conflictes que es puguen produir com a conseqüència de la interpretació i aplicació del conveni col·lectiu perquè la comissió emeta dictamen o actue en la forma reglamentària prevista.
5. Es procurarà que per a resoldre qualsevol consulta plantejada a la Comissió es done audiència a les parts interessades.
6. Amb vista a resoldre de manera efectiva les discrepàncies sobre els assumptes de què haja de conéixer la Comissió Paritària, en virtut del que establix el present conveni col·lectiu o basant-se en la normativa aplicable, les parts acorden sotmetre la controvèrsia al Tribunal d'Arbitratge Laboral de la Comunitat Valenciana.
Article 48. Procediment d'arbitratge
1. Les parts enfrontades en un conflicte, podran acordar que siga dirimit per mitjà de l'arbitratge de la Comissió Paritària o d'àrbitres designats a este efecte per esta.
2. El pacte de solució arbitral es remetrà a la Comissió Paritària la qual podrà assumir directament la resolució del conflicte o bé encomanar-lo a un o més àrbitres.
3. En el supòsit d'encomanar-se el conflicte a diversos àrbitres, cada una de les representacions en la Comissió Paritària designarà dos àrbitres que formaran l'òrgan arbitral, que serà presidit pel membre de més edat i exercirà les labors de secretari, el més jove.
4. Les parts enfrontades exposaran les seues posicions per escrit a l'òrgan arbitral el qual, per a instruir-se millor en la qüestió, podrà convocar-les a una sessió oral.
5. La resolució que, si és el cas, emeta l'òrgan arbitral, la referendarà la Comissió Paritària.
Article 49. Inaplicació del conveni col·lectiu
1. Amb objecte del manteniment de l'ocupació en les empreses, d 'acord amb el que establix legalment, es podran inaplicar en l 'empresa les condicions previstes en el present conveni col·lectiu, determinant amb exactitud les noves condicions de treball aplicables i la seua duració, que no es podrà prorrogar més enllà del moment en què siga aplicable un nou conveni.
L 'empresa que decidisca inaplicar el present conveni, informarà a la Comissió Mixta del present conveni l 'obertura del procediment.
2. Per a l'efectivitat de les anteriors mesures, haurà de desenrotllar-se, en les empreses en què hi haja representants legals dels treballadors, un període de consultes amb estos de duració no superior a quinze dies, que versarà sobre les causes motivadores de la decisió empresarial i la possibilitat d'evitar o reduir els seus efectes, així com sobre les mesures necessàries per a atenuar les seues conseqüències per als treballadors afectats.
3. La intervenció com a interlocutors davant de la direcció de l'empresa en el procediment de consultes correspondrà a les seccions sindicals firmants del present conveni, quan estes així ho acorden, sempre que sumen la majoria dels membres del comité d'empresa o entre els delegats de personal.
4. Durant el període de consultes, les parts hauran de negociar de bona fe, amb vista a la consecució d'un acord. El dit acord requerirà la conformitat de la majoria dels membres del comité o comités d'empresa, dels delegats de personal, si és el cas, o de les representacions sindicals, si n'hi ha, que, en el seu conjunt, representen la majoria d'aquells.
5. L'empresari i la representació dels treballadors podran acordar, en qualsevol moment, la substitució del període de consultes pel procediment de mediació o arbitratge establit en el V Acord de Solució Extrajudicial de Conflictes Laborals de la Comunitat Valenciana (DOCV 08.07.-2010) o posteriors, que haurà de desenrotllar-se dins d'un termini màxim de quinze dies.
6. En les empreses en què no hi haja representació legal dels treballadors, estos consultaren a les organitzacions sindicals firmants del conveni i podran optar per atribuir la seua representació per a la negociació de l'acord, a una comissió de tres components designats, segons la seua representativitat, pels sindicats firmants del present conveni col·lectiu, sense perjuí de les previsions legals respecte d'això.
Per la seua banda, l'empresari podrà atribuir la seua representació a les organitzacions empresarials en què estiga integrat.
En tots els casos, la designació haurà de realitzar-se en un termini de cinc dies comptat des de l'inici del període de consultes, sense que la falta de designació puga suposar-ne la paralització. Els acords de la comissió requeriran el vot favorable de la majoria dels seus membres.
7. En cas d'acord, este haurà de ser notificat a la Comissió Paritària del conveni col·lectiu en els set dies següents a la seua consecució, amb indicació expressa de les condicions de treball a aplicar en la dita empresa, i detallant, si és el cas, una programació de la progressiva convergència cap a la recuperació de les condicions establides amb caràcter general.
8. La Comissió Paritària acusarà recepció de l'acord, i a instància de qualsevol dels seus integrants, emetrà dictamen en els set dies següents, sobre si l'acord d'inaplicació i la programació de la recuperació de les condicions de treball suposen o no l'incompliment de les obligacions establides en el present conveni col·lectiu, relatives a l'eliminació de les discriminacions retributives per raons de gènere.
Article 50. Procediment per al coneixement i resolució de les discrepàncies després de la finalització del període de consultes en matèria d'inaplicació del conveni col·lectiu
1. En cas de desacord durant el període de consultes, qualsevol de les parts podrà sotmetre la discrepància a la Comissió Paritària del conveni col·lectiu, que disposarà d'un termini màxim de set dies per a pronunciar-se, a comptar des que la discrepància li fóra plantejada.
2. Sotmesa la discrepància a la Comissió Paritària, s'escoltarà successivament i tantes vegades com siga necessari les parts, a les quals s'instarà a arribar a un acord. Conclòs el procés de mediació, s'alçarà l'acta amb el resultat de l'intent de mediació i en tot cas es respectarà el termini improrrogable de set dies comptador des que la discrepància li fóra plantejada.
3. La Comissió Paritària podrà acordar seguir un procediment de mediació diferent del descrit en els punts anteriors.
4. En cas de desacord en la Comissió Paritària, esta decidirà sotmetre'l a l'arbitratge arreplegat en el conveni o sotmetre'l als mecanismes previstos en el V Acord de Solució Extrajudicial de Conflictes Laborals de la Comunitat Valenciana (DOCV 08.07.2010) o posteriors. En cas de no arribar a un acord o a un laude arbitral en el termini màxim de quinze dies, s'entendrà que no s'ha solucionat la discrepància als efectes legals oportuns.
Article 51. Seguiment de les condicions de treball en el sector
1. Les parts firmants del present conveni col·lectiu es comprometen a efectuar un seguiment de les condicions establides en tot aquells convenis d'empresa o en els convenis col·lectius per a un grup d'empreses o una pluralitat d'empreses vinculades per raons organitzatives o productives i nominativament identificades, que puguen subscriure's en l'àmbit de la Comunitat Valenciana, amb vista que les condicions de treball i el marc de les relacions laborals en el sector contribuïsquen al funcionament normal del mercat i a l'estabilitat de l'ocupació.
2. En especial, caldrà ajustar-se a la negociació col·lectiva d'àmbit inferior al present conveni quan establisca diferents condicions sobre:
a. La quantia del salari base i dels complements salarials, inclosos els vinculats a la situació i resultats de l'empresa.
b. El pagament o la compensació de les hores extraordinàries i la retribució específica del treball a torns.
c. L'horari i la distribució del temps de treball, el règim de treball a torns i la planificació anual de les vacacions.
d. L'adaptació a l'àmbit de l'empresa del sistema de classificació professional dels treballadors.
e. L'adaptació dels aspectes de les modalitats de contractació que s'atribuïxen per la present llei als convenis d'empresa.
f. Les mesures per a afavorir la conciliació entre la vida laboral, familiar i personal.
3. El present conveni ha sigut negociat a l'empara d'establit en l'article 83.2 de l'Estatut del Treballador i articula la negociació col·lectiva dins del seu àmbit d'aplicació d'acord amb els següents nivells convencionals, cada un dels quals complix una funció específica:
a. El conveni col·lectiu Sectorial d'àmbit autonòmic serà d'obligada i preceptiva aplicació, per a totes aquelles empreses o centres de treball, que es troben dins de l'àmbit funcional del present conveni i que no tinguen regulades les seues condicions laborals per cap dels supòsits reflectits en l'apartat 3.2 i 3.3 del present article.
b. Els pactes d'empresa que puguen establir-se en l'àmbit de cada una d'elles, ja siga tant en relació a aspectes manats pel conveni col·lectiu com sobre aquelles altres matèries que són pròpies de l'empresa o centre de treball.
c. Els convenis col·lectius per a un grup d'empreses o una pluralitat d'empreses vinculades per raons organitzatives o productives i nominalment identificades, quan la majoria de treballadors afectats presten els seus servicis per compte d'empreses incloses en l'àmbit funcional del present conveni col·lectiu sectorial d'àmbit autonòmic, estes regularan les matèries que siguen pròpies de l'empresa o centre de treball.
d. Els convenis col·lectius d'empresa o centre vigents i registrats com a tals davant l'autoritat laboral, són autònoms en si mateixos, llevat que, per acord entre les parts pacten la supletorietat d'este conveni o la remissió en determinades matèries al que s'hi preveu i en este cas s'ajustaran al que sobre eixe particular s'acorde en el conveni col·lectiu.
4. En el cas que, en l'àmbit d'una empresa afectada per este conveni col·lectiu, qualsevol de la parts amb legitimació en eixe àmbit expressara la seua voluntat d'iniciar els tràmits per a establir un conveni d'empresa, se seguirà el procediment següent:
a. La iniciativa es comunicarà només als efectes de coneixement a la Comissió Paritària del conveni col·lectiu.
b. Per a l'inici de les negociacions ambdós parts (empresa i representació dels treballadors) hauran d'acordar la seua conformitat amb l'inici de la negociació.
c. L'obertura de negociacions no suposa la pèrdua de vigència del conveni col·lectiu sectorial, ja que este fet només es produirà una vegada que s'haja aconseguit acord per a la firma del conveni en l'empresa.
d. Una vegada aconseguit acord es comunicarà, a efectes informatius, el resultat a la Comissió Paritària.
Capítol XI. Igualtat
Article 52. Mesures d'igualtat efectiva entre hòmens i dones
1. En el marc de les mesures de foment, especialment dirigides a les xicotetes i les mitjanes empreses, que establisquen les administracions públiques, les parts firmants del present conveni col·lectiu fixaran els concrets objectius d'igualtat a aconseguir, les estratègies i pràctiques a adoptar per a la seua consecució, així com l'establiment de sistemes eficaços de seguiment i avaluació dels objectius fixats, en relació amb accés a l'ocupació, la classificació professional, la promoció i formació, les retribucions i la prevenció de l'assetjament sexual i de l'assetjament per raó de sexe.
2. La Comissió Paritària del present conveni col·lectiu vetlarà pel compliment efectiu en el sector dels criteris següents:
a. Que tant les dones com els hòmens gaudisquen d'igualtat d'oportunitats quant a ocupació, formació, promoció i el desenrotllament del seu treball.
b. Que la dona treballadora estiga equiparada a l'home en tots els aspectes salarials, de manera que al mateix treball la dona sempre tinga la mateixa retribució.
c. Que la dona treballadora tinga al si de l'empresa les mateixes oportunitats que l'home en casos d'ascensos i funcions de major responsabilitat.
d. Que en els sistemes de classificació professional no es faça distinció entre funcions masculines i femenines.
3. S'establixen les següents línies de treball durant la vigència del present conveni col·lectiu:
a. Estudiar, per a la seua incorporació al conveni col·lectiu, mesures d'aplicació en les accions de mobilitat funcional per a la cobertura de llocs de caràcter indefinit.
b. Efectuar un seguiment de les possibles discriminacions, tant directes com indirectes.
c. Efectuar un seguiment de l'evolució de l'ocupació i la igualtat d'oportunitats en el sector per a realitzar polítiques actives que eliminen les eventuals discriminacions que puguen detectar-se per raó de sexe, estat civil, edat, procedència territorial i la resta de circumstàncies que puguen originar discriminació o fallida del principi d'igualtat d'oportunitats.
Disposicions addicionals
1a Compromís sobre regulació del treball en festiu
Ambdós parts assumixen el compromís obligacional d'estudiar una redacció que aclarisca la regulació del treball en festiu per a la seua incorporació al text del conveni col·lectiu durant la seua vigència.
2a Complement de nocturnitat en empreses que retribuïxen específicament la productivitat
Les empreses on abans de l'entrada en vigor del present conveni col·lectiu, el concepte de nocturnitat estiguera inclòs en el seu salari, calcularan este sobre el Salari Base de Grup que corresponga, i podran absorbir i compensar les meritacions per nocturnitat amb els pagaments derivats dels complements de productivitat (mecanitzades o semimecanitzades) que estigueren establits en la negociació provincial o en els laudes o pactes d'empresa que se'ls apliquen.
3a Comissió Paritària Sectorial de Formació
1. Les organitzacions firmants del present conveni col·lectiu consideren la formació professional dels treballadors com un element estratègic que permet compatibilitzar la major competitivitat de les empreses amb la formació individual i el desenrotllament professional i/o personal del treballador. Per això manifesten la seua voluntat d'aprofitar i desenrotllar al màxim la normativa legal vigent en esta matèria.
2. D'acord amb el que establix l'article 35 del Reial Decret 395/2007, de 23 de març, pel qual es regula el subsistema de formació professional per a l'ocupació, es constituïx la Comissió Paritària Sectorial de Formació formada per quatre representants per les organitzacions sindicals i altres tants per la representació empresarial, que tindrà assignades les funcions següents:
a) Intervindre en la mediació dels supòsits de discrepàncies a què es referix l'article 15.5 del reial decret mencionat.
b) Conéixer la formació professional per a l'ocupació que es realitze en el sector.
c) Fixar els criteris orientatius i les prioritats generals de l'oferta formativa sectorial dirigida als treballadors.
d) Participar i col·laborar en activitats, estudis o investigacions de caràcter sectorial i realitzar propostes en relació amb el Sistema Nacional de Qualificacions i Formació Professional i els Centres de Referència corresponents al sector.
e) Conéixer de l'agrupació d'empreses en el sector prevista en l'article 16.2 del reial decret mencionat.
f) Qualsevol altres que els siguen atribuïdes per la normativa de desplegament.
Disposició transitòria
Categories no incloses en el sistema de classificació professional
1. Els contractes de treball que estiguen en vigor a la data de publicació del present conveni col·lectiu i que hagen establit com a categoria professional alguna de les que es detallen en la taula següent, aplicaran la retribució establida en l'apartat segon de la present disposició transitòria, sempre que no siga inferior, en còmput anual, a l'establida en la negociació col·lectiva provincial anterior, i exclusivament fins a la data en què finalitze el període temporal que determina la definició de cada categoria, moment en què serà aplicable la retribució corresponent al Grup Professional en què quede enquadrat el treballador.

\*\*\*\*\*\*\*\*\*\*\*\*\*\*\*\*\*\*\*\*
2. Durant la vigència del present conveni col·lectiu, el personal que s'incorpore al sector sense acreditar experiència prèvia, percebrà la retribució establida en el present apartat durant un període no superior a sis mesos, sense que posteriorment puga continuar percebent esta retribució encara que siga contractat en una altra empresa distinta.

ANNEX I
Drets consolidats derivats de la supressió del complement personal d'antiguitat en el sector de forn i pastisseria de la Comunitat Valenciana
1. En les empreses que abans de l'entrada en vigor del present conveni col·lectiu aplicaven el text articulat del conveni col·lectiu provincial per a les indústries de forn Alacant 2008-2009, publicat en el Butlletí Oficial de la Província d'Alacant número 134, de 15 de juliol de 2008 el complement personal establit en la negociació col·lectiva provincial en substitució del concepte d'antiguitat que es percebia fins a 31 de desembre de 1995, no serà absorbible ni compensable, i experimentarà anualment els mateixos increments que els successius convenis.
2. En les empreses que abans de l'entrada en vigor del present conveni col·lectiu apliquen el conveni col·lectiu de l'activitat de Confiteria, Pastisseria, Brioxeria i Rebosteria de la província d'Alacant, publicat en el BOP d'Alacant número 39, de 15 de febrer de 2002, s'establix que cada treballador que estiga cobrant antiguitat el 30 de juny de 2013,

\* \* \* \* \*tindrà un complement personal no absorbible ni compensable, l'import del qual serà igual a la quantia que pel concepte d'antiguitat percebia en la data indicada, al qual s'addicionarà en tot cas la part proporcional dels drets en curs d'adquisició.
El dit complement personal experimentarà anualment els mateixos increments que els successius convenis.
3. En les empreses que abans de l'entrada en vigor del present conveni col·lectiu aplicaven el conveni col·lectiu de treball del sector de pastisseria, confiteria, brioxeria i el seu comerç de la província de València, publicat en el BOP de València 86, d'11 d'abril de 2012, el complement personal l'import del qual ve determinat per l'antiguitat meritada fins al 31 de desembre de 1996, està subjecte únicament al percentatge d'increment dels conceptes econòmics del conveni, i no és absorbible ni compensable.
4. En les empreses que abans de l'entrada en vigor del present conveni col·lectiu aplicaven el conveni col·lectiu de treball de les indústries de forn, pastisseria, confiteria, brioxeria i el seu comerç de Castelló i la seua província, publicat en el BOP de Castelló número 39, de 31 de març de 2012, el concepte denominat «antiguitat consolidada» no experimentarà cap variació futura, ni tan sols per les revaloracions o increments que experimente el conveni fruit de la negociació col·lectiva, i este es mantindrà amb el tractament de condició personal sobre la qual no podrà operar compensació o cap absorció. I el concepte retributiu denominat «Pèrdua antiguitat» en la negociació col·lectiva provincial ha quedat integrat, amb l'entrada en vigor del present conveni col·lectiu, en la seua estructura retributiva.
5. En les empreses que abans de l'entrada en vigor del present conveni col·lectiu aplicaven el conveni col·lectiu de treball del sector de forn de la província de València, publicat en el BOP de València número 139, de 12 de juny de 2012, atenent als anys de servici acreditats a 31 de desembre de 1995, correspondrà el pagament dels imports mensuals corresponents a la condició personal compensatòria per l'eliminació del complement personal d'antiguitat, consignats en la taula següent, que no estan subjectes ni a increment ni a actualització:
ANNEX II
Quantificació del complement ad personam excategoria o nivell professional en 2013
1. Empreses que abans de l'entrada en vigor del present conveni col·lectiu aplicaven el text articulat del conveni col·lectiu provincial per a les indústries de forn Alacant 2008-2009, publicat en el Butlletí Oficial de la Província d'Alacant número 134, de 15 de juliol de 2008:


2. Empreses que fins al 30 de juny de 2013 apliquen el conveni col·lectiu l'activitat de Confiteria, Pastisseria, Brioxeria i Rebosteria de la província d'Alacant, publicat en el Butlletí Oficial de la Província d'Alacant número 39, de 15 de febrer de 2002:

3. Empreses que abans de l'entrada en vigor del present conveni col·lectiu aplicaven el conveni col·lectiu de treball de les indústries de forn, pastisseria, confiteria, brioxeria i el seu comerç de Castelló i la seua província, publicat en el Butlletí Oficial de la Província de Castelló número 39, de 31 de març de 2012:

4. Empreses que abans de l'entrada en vigor del present conveni col·lectiu aplicaven el conveni col·lectiu de treball del sector de pastisseria, confiteria, brioxeria i el seu comerç de la província de València, publicat en el Butlletí Oficial de la Província de València núm. 86, d'11 d'abril de 2012:

5. Empreses que abans de l'entrada en vigor del present conveni col·lectiu aplicaven el conveni col·lectiu de treball del sector de forn de la província de València, publicat en el Butlletí Oficial de la Província de València número 139, de 12 de juny de 2012:
